ઉત્તર ગુજરાતમાં, સાબરકાંઠા જિલ્લામાં છેલ્લાં ૧૦ વર્ષમાં બટાકાની ખેતી ઘણી પ્રચલિત થઈ છે. બટાકાની ખેતી માટે ખેડૂતોએ જૂની આંબાવાડીઓ પણ કાઢી નાખી છે. પરંપરાગત ઘઉંનું વાવેતર મોટા પ્રમાણમાં ઘટ્યું છે. બાગાયત વિજ્ઞાની લક્ષ્મીકાંત ગુર્જર કહે છે, ‘જોકે અત્યારે એક દાયકા બાદ આજે બટાકાના પોષક ભાવો નહીં મળતા બટાકાના વાવેતરમાં ઓટ આવી રહી છે. છેલ્લા દાયકામાં સૌથી વધુ પોલી હાઉસ(ગ્રીન હાઉસ) પણ સાબરકાંઠામાં જ બન્યા હતા. એક યા બીજા કારણે તેમાંથી ૯૦ ટકા પોલી હાઉસ નિષ્ફળ ગયા છે. અત્યારે દાડમની ખેતીમાં ખેડૂતોએ ઝંપલાવ્યું છે. આ પ્રદેશના દિવ્યાંગ ખેડૂત ગેનાભાઈને પદ્મશ્રી ઍવૉર્ડ પણ મળ્યો છે. આ પાકમાં પણ ખેડૂતોએ સામૂહિક ઝંપલાવતા ભાવના પ્રશ્નો ઊભા થયા છે.’